Document ID: 32013D0524

RÅDETS AFGØRELSE
af 17. oktober 2013
om fastlæggelse af den holdning, der skal indtages på den Europæiske Unions vegne i Den Blandede Kommission EU-EFTA for fælles forsendelse, vedrørende vedtagelsen af en afgørelse om ændring af konventionen af 20. maj 1987 om en fælles forsendelsesprocedure vedrørende ændring af HS-koder og emballagekoder
(2013/524/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
under henvisning til forslag fra Europa-Kommissionen, og
ud fra følgende betragtninger:
(1)
Artikel 15 i konventionen af 20. maj 1987 om en fælles forsendelsesprocedure (1) (»konventionen«) bemyndiger Den Blandede Kommission EU-EFTA for fælles forsendelse, der er nedsat ved konventionen, til at fremsætte henstillinger og træffe afgørelser om ændringer til konventionen og tillæggene dertil.
(2)
Den 26. juni 2009 vedtog Toldsamarbejdsrådet en henstilling, der ændrer HS-nomenklaturen. Som følge af denne henstilling trådte Kommissionens gennemførelsesforordning (EU) nr. 1006/2011 (2) i kraft den 1. januar 2012, hvorved HS-kode 1701 11 blev erstattet af to nye HS-koder, nemlig 1701 13 og 1701 14, samtidig med at HS-kode 2403 10 blev erstattet af to nye HS-koder, nemlig 2403 11 og 2403 19.
(3)
Som følge af erstatningen af HS-koderne 1701 11 og 2403 10 ved gennemførelsesforordning (EU) nr. 1006/2011 bør disse koder også ændres i bilag I (Varer, der frembyder øget risiko for svig) til tillæg I til konventionen.
(4)
FN's Økonomiske Kommission for Europa har offentliggjort revision 8.1 af rekommandation nr. 21 om bl.a. emballagekoder. Det er derfor nødvendigt at tilpasse listen over emballagekoder indeholdt i bilag A2 til tillæg III til konventionen i overensstemmelse med den nævnte revision.
(5)
Da emballagekodernes format er blevet ændret fra alfabetisk2 (a2) til alfanumerisk2 (an2), bør Type/Længde for kolliarterne (rubrik 31) i bilag A1 til tillæg III til konventionen også ændres i overensstemmelse hermed.
(6)
Den Europæiske Unions holdning til den foreslåede ændring bør derfor fastlægges -
VEDTAGET DENNE AFGØRELSE:
Artikel 1
Udgangspunktet for Den Europæiske Unions holdning i Den Blandede Kommission EU-EFTA for fælles forsendelse vedrørende vedtagelsen af denne kommissions afgørelse nr. 2/2013 om ændring af konventionen af 20. maj 1987 om en fælles forsendelsesprocedure er det udkast til afgørelse, der er vedlagt som bilag til nærværende afgørelse.
Unionens repræsentanter i Den Blandede Kommission EU-EFTA for fælles forsendelse kan tiltræde mindre ændringer i udkastet til afgørelsen efter behørigt at have informeret Rådet herom.
Artikel 2
Kommissionen offentliggør den i artikel 1 omhandlede afgørelse vedtaget af Den Blandede Kommission EU-EFTA for fælles forsendelse, når den er vedtaget, i Den Europæiske Unions Tidende.
Artikel 3
Denne afgørelse er rettet til medlemsstaterne.
Udfærdiget i Luxembourg, den 17. oktober 2013.

Labels: 13
3
15
5